**Miguel Esteban Hesayne** (født 26. desember 1922 i Azul i Argentina; død 1. desember 2019) var en argentinsk prelat og katolsk biskop av Viedma. Han var kjent som menneskerettighetsaktivist som fordømte statsterrorisme og menneskerettighetsbrudd under det argentinske militærdiktaturet (kalt *última dictadura cívico-militar* ) årene 1976–1983.

Liv og virke
------------

### Prest

Miguel Hesayne studerte filosofi og teologi ved seminaret i San José de La Plata og ble presteviet den 12. desember 1948. Han var deretter professor i litteratur og latin ved Azul-seminaret, som han senere ble rektor for. Under Det andre Vatikankonsil studerte han pastoralteologi i Lille med Yves Congar.

### Biskop av Viedma

Pave Paul VI utnevnte ham til biskop av Viedma den 5. april 1975. Biskopen av Azul, Manuel Marengo, ordinerte ham til biskop 4. juni samme år; medkonsekratorer var Eduardo Francisco Pironio, biskop av Mar del Plata, og Miguel Angel Alemán Eslava S.D.B. biskop av Río Gallegos. Han ble innsatt i embetet den 8. juli 1975. I 1980 innkalte han en bispedømmesynode for å gjennomføre i sitt bispedømme vedtakene fra den tredje generalkonferanse for **Latin American Council of Bishops**, som hadde møttes i Puebla året før.[3]

Sammen med Enrique Angelelli, Jaime de Nevares og Jorge Novak var Hesayne en av de få argentinske biskopene som åpent motsatte seg militærdiktaturet og dets praksis med å få politisk uønskede mennesker til å «forsvinne».[4] I 1985, etter gjenetableringen av demokrati, vitnet han som vitne i rettssaken mot militærjuntaen.[5] Etter slutten av diktaturet gikk Den argentinske bispekonferanse inn for «nasjonal forsoning» og «se fremover». Hesayne, på sin side, med hensyn til militærets forbrytelser, minnet alltid – selv under diktaturet – at det første skritt mot senere forsoning var å ihukomme, fastslå hva som skjedde og snakke om det.

Den 28. juni 1995 aksepterte pave Johannes Paul II hans førtidige fratreden som biskop av Viedma. 

Utover 1990-tallet ble han en skarp kritiker av den nyliberale politikk ført av Carlos Menems og Fernando de la Rúas regjeringer. I 1999 skrev han et åpent brev til president Menem etter at han kalte Argentinas Caritas-sjef Rafael Rey en løgner for hans advarsler om økende fattigdom. I brevet skrev biskop Hesayne til presidenten: *«Med politisk bedrag kan du lure til og med paven, men ikke Kirkens og historiens Herre, Jesus Kristus, for hvem er det bare det vi virkelig har gjort for de fattige som betyr noe.»*

I 2000 skrev Hesayne nok et åpent brev, nå til president de la Rúa. I dette uttrykte han sin mening om at tilhengere og representanter for nyliberal politikk som setter millioners liv i fare bør utelukkes fra nattverden: *«Vi bekrefter direkte at enhver som utfører eller støtter en abort er ipso facto ekskludert fra eukaristien, hvis den som gjør det ikke omvender seg. Men er det tillatt for en kristen som faktisk representerer neoliberalismens ideologi, som setter millioner av borgere i en livsstruende situasjon [...], å motta nattverden? Er ikke dette «abortforbrytelsen» begått mot de «allerede fødte»?»*

Død
---

Biskop Miguel Hesayne døde den 1. desember 2019 i en alder av 96 år.

1. ↑  «Miguel Hesayne» **(es en)**. Comisión Provincial por la Memoria. Besøkt 2. desember 2019.  Ugyldig `|dead-url=1` (hjelp)
2. ↑  «Murió el obispo Miguel Hesayne, denunciante de la dictadura». *Página12* **(spansk)**. Besøkt 2. desember 2019.
3. ↑  Matías Omar Ruz: *La Iglesia en la encrucijada de la violación de los derechos humanos en Latinoamérica. La reconciliación en tensión entre la memoria y el olvido: el caso argentino*. I: Margit Eckholt o.a. (utg.): *Intercambio. Jahrbuch des Stipendienwerkes Lateinamerika-Deutschland*, Bd. 3: *2011–2014*. Lit, Münster 2016, s. 33–40, her s. 37.
4. ↑  «Polemica entre el gobierno y la iglesia por la pobreza: Otro obispo criticó a Menem». *Clarín.com* **(spansk)**. 12. juni 1996. Besøkt 2. desember 2019.
5. ↑  Miguel Hesayne (21. desember 2000). «Carta de un obispo argentino al presidente de la Rua». *tlahui.com* **(spansk)**. Besøkt 11. april 2011.
6. ↑  «Murió el obispo Miguel Hesayne, denunciante de la dictadura» **(Spanish)**. Pagina 12. 1. desember 2019.